## La consellera d’Indústria dona suport a les empreses de la Comunitat Valenciana presents en la fira agroalimentària Gulfood a Dubai

*** Ivace+i Internacional ha organitzat la participació agrupada de 17 empreses de la Comunitat Valenciana en el pavelló d’Espanya
* Marián Cano: “El sector agroalimentari de la Comunitat exposa el seu enorme potencial en una de les cites firals més rellevants a escala mundial”**

La consellera d’Innovació, Indústria, Comerç i Turisme, Marián Cano, acompanyada per la directora general de Mamprenedoria i Internacionalització, Ester Olivas, ha viatjat a Dubai amb motiu de la participació d’empreses de la Comunitat Valenciana en la fira agroalimentària Gulfood 2025.

Un total de 22 empreses de la Comunitat Valenciana participen en la 30a edició d’esta fira consolidada com la cita més important per al sector en el golf Pèrsic, Orient Mitjà, Àfrica, Sud-est Asiàtic i Oceania. Dèsset d’estes ho fan de manera agrupada amb el suport de l’àrea internacional de l’Ivace + i, en el pavelló d’Espanya organitzat per ICEX.

Durant la seua visita, Marián Cano ha fet un recorregut pels estands de les empreses valencianes per a conéixer de primera mà les seues impressions i les seues expectatives respecte a una fira que reunix enguany més 5.500 expositors de 129 països i és un aparador de primer orde per als productes de la Comunitat Valenciana.

“El sector agroalimentari ha finalitzat l’any 2024 consolidat com el principal sector exportador de la Comunitat, en un context molt complex a escala internacional”, ha afirmat Marián Cano.

Este sector ha destacat tradicionalment per la seua activa aposta pels mercats exteriors. En la present edició del certamen, el 17,7 % de les empreses espanyoles (un total de 124) procedixen de la Comunitat Valenciana.

Entre els productes de la Comunitat Valenciana presents en esta fira figuren l’oli d’oliva, les olives i adobats, la mel, aperitius, espècies, café, coques de blat i forn, xarops i melmelades, així com safrà, orxata, allioli i fruita seca.

“És important continuar donant suport a la promoció exterior d’un sector tan rellevant per a la nostra economia com és l’agroalimentari, responsable de la quarta part de les nostres exportacions”, ha indicat.

Des de l’àrea internacional d’Ivace+i, a través de la seua antena a Dubai, s’ha fet la captació d’empreses importadores interessades a conéixer i adquirir estos productes de la Comunitat.

En la fira Gulfood, la Conselleria d’Innovació, Indústria, Comerç i Turisme, a més de promocionar el sector agroalimentari de la Comunitat, aprofita el fòrum per a reforçar la promoció turística de la Comunitat.

**Exportacions sector**

Emirats Àrabs se situa com la tercera destinació més important de les exportacions agroalimentàries de la Comunitat Valenciana a Orient Mitjà, amb un valor en 2024 que supera els 33,3 milions d’euros.

Les fruites, plantes vives-floricultura i el cacau, representen el 44 % de les exportacions d’este sector al mercat dels Emirats. La Comunitat Valenciana és la tercera regió espanyola més exportadora a este mercat, amb l’11 % del total d’exportacions espanyoles.

Fecha: 19/02/2025